Jong man glo in kop geskiet tydens plaasaanvalŉ Nooddienshelikopter wat die slagoffers na die hospitaal vlieg (Foto: Verskaf) Twee mans is Donderdagaand in ŉ plaasaanval buite Ficksburg in die Vrystaat gewond. Ian Cameron, hoof van gemeenskapsveiligheid by AfriForum, sê ŉ man, vermoedelik die boer se seun, is tydens die voorval in die kop geskiet. Volgens Cameron is die seun 25 jaar oud. ŉ Tweede man, glo ŉ plaaswerker, het ŉ skietwond in sy skouer opgedoen. Volgens Cameron leef albei slagoffers. “ŉ Nooddienshelikopter het pas op die toneel geland om die slagoffers na die hospitaal te vlieg,” sê hy. Cameron sê vyf verdagtes was glo betrokke by die aanval. Volgens hom kon al vyf verdagtes daarin slaag om van die toneel te ontsnap en is hulle steeds op vrye voet. Die polisie was kort ná die voorval steeds op pad na die toneel en die provinsiale woordvoerder kon nie onmiddellik vir kommentaar bereik word nie. Hou Maroela Media dop vir meer.